B. Bugár, podpredseda NR SR: (2002-05-21):
J. Cuper, poslanec: Vážený pán podpredseda parlamentu, pán Bugár, milé dámy, vážení páni, vážený neprítomný minister slovenskej nekultúry. Nebolo by sa treba vyjadrovať k tomuto, čo sa tu predkladá ako návrh zákona alebo vládny návrh zákona o slovenskom audiovizuálnom fonde a o zmene a doplnení zákona Národnej rady Slovenskej republiky č. 1/1996 Z. z. o audiovízii v znení neskorších predpisov, ktorý ste dostali ako tlač č. 1528, keby mi to nepripomínalo kocúrkovo. Keď sme rušili fondy svojho času a ja si myslím, že sme ich rušili preto, lebo akosi počty tejto vláde nevychádzali pri zostavovaní štátneho rozpočtu a bolo treba šetriť za každú cenu, som povedal, že som bol na návšteve v Írsku a tam podľa dostupných štatistických informácií som sa dozvedel, že až 48 % vybratých prostriedkov verejných, teda daňových, sa rozdeľuje prostredníctvom verejných fondov. Bol som vo Švajčiarsku medzitým a zistil som, že tam sa tiež veľmi úspešne prostriedky, federálne dane, rozdeľujú prostredníctvom rôznych fondov, ktoré vyrovnávajú disproporcie v jednotlivých oblastiach medzi kantónmi. Na Slovensku som sa dozvedel, táto vládna koalícia tvrdila, že je to prežitok z čias bývalého režimu. Musím však povedať, že tento návrh zákona je tiež akýmsi nepodarkom, ktorý na jednej strane zriaďuje fond, štátny fond, a na druhej strane zriaďuje niečo, čomu sa na západe hovorí fundácia alebo nadačná inštitúcia. Preto by som mal niekoľko otázok na pána ministra. Prvé časti vládneho návrhu zákona by boli ako-tak v poriadku, čo sa týka orgánov fondu a niektorých legálnych definícií, ktoré vymedzujú základné pojmy, s ktorými zákon narába. Ale ďalej už to celkom v poriadku nie je. Pýtam sa teda, ako sa budú realizovať a kontrolovať príjmy z fondu, keď podľa § 19 každý, kto sa len trocha rozumie tejto problematike, musí zistiť, že § 19 vymedzuje to, čo zákon nazýva štátnym fondom ako nadačnú inštitúciu, ktorú bolo možné zriadiť nie zákonom, ale jednoducho bolo potrebné vypracovať stanovy, štatút a dať ich zaregistrovať na krajskom úrade. Tak ja neviem, prečo s tým pán minister otravuje parlament, ide do parlamentu, keď to jednoducho podobu štátneho fondu nemá. Štátny fond je taký fond, do ktorého plynú prostriedky zo štátneho rozpočtu. Sú jasne definované pravidlá, jasne kontrolovateľné je použitie jeho zdrojov, môže byť návratný alebo nenávratný, teda jednorazové použitie prostriedkov alebo obrátkový fond, do ktorého sa prostriedky vracajú. Takýto fond je jasne kontrolovateľný Najvyšším kontrolným úradom. Zoberte si teda ten § 19, kde sa hovorí o všetkých možných príjmoch od darov, dedičstva, úveru, pôžičiek cez štátne príspevky, ale aj príspevky, ktoré majú byť zobraté z prostriedkov, ktoré dnes patria Slovenskej televízii. Je to proste zlátanina, ktorej použitie prostriedkov je takmer absolútne nekontrolovateľné, sú možné úniky, pretože kompetenčne to nebude môcť kontrolovať dôsledne, ani Najvyšší kontrolný úrad, možno ani ministerstvo financií. Takže toto je zjavne na objednávku nejakých filmárskych loby, ktoré zlikvidovali to, čo predtým minister kultúry, náš, pán Hudec založil. A ja sa mu čudujem, že tvrdí, že to podporíme, lebo skôr by som sa prikláňal k pánovi Hofbauerovi, že jednoducho takýto zákonný paškvil, ktorý prichystalo ministerstvo kultúry, ani podporiť nemôžeme, pretože nie je to čisté riešené a ja, pán minister školstva, a to odkážte aj pánovi ministrovi Kňažkovi, sa mu čudujem, že si nedal tú námahu. A vám sa tiež čudujem, že ste s tým prišli do parlamentu a predložili to na schválenie. Pretože pán minister asi počíta s tým, že nás bude vydierať, že nemáme iné riešenie, lebo ak zaň hlasovať nebudeme, tak bude môcť vykrikovať, že nechceme podporiť filmovú tvorbu na Slovensku, ak zaň budeme hlasovať, budeme podporovať ten marazmus, ktorý sa týmto zákonom zriadi pri financovaní kultúrnych projektov. A ja nie som za to. To si mohol pán minister potom dať tú námahu a zriadiť to tak, ako som mu poradil. Napísať stanovy takéhoto fondu a dať ho zaregistrovať ako nadačnú inštitúciu, ale nie ako štátny fond, za ktorý má niesť zodpovednosť tento parlament, pretože odhlasuje zákon. Ďakujem za pozornosť.